**Notater fra infomøte om Internasjonal distribusjon**

Teamsmøtet var et tilbud til produsenter som ønsket mer informasjon om ny prøveordning til Internasjonal distribusjon. Det var 14 spillefilm – og dokumentarprodusenter som deltok. Flere har tatt kontakt både før og etter møtet og vi ønsker av den grunn å skrive kort om hva vi gjennomgikk, samt svare på noen spørsmål som ble spilt inn av deltakerne.   
  
Det ble informert om tilskuddsordningen og vi gjennomgikk kort om søknadsbehandlingen og søknadsveiledningen. Her kom det blant annet opp spørsmål om hvorfor co-produksjoner ikke kan søke. Vilkår om at det er den norske hovedprodusenten som søker ordningen er at midlene skal initiere at internasjonale distributører velger norsk film til fordel for andre nasjonaliteter, noe som vil bidra til økt eksport og salg som vil komme den norske produserende bransje til gode. Det er tilkommet et nytt avsnitt i forskrift § 3.11. som presiserer at «Tilskudd til lansering i utlandet kan gis til hovedprodusent for lansering av audiovisuelle verk i sin primære lanseringsfase for publikum i utlandet».

Det ble videre presisert at det for nye søkere anbefales å registrere produksjonsselskapet i portalen allerede nå da dette kan ta tid for å bli godkjent, så ikke vent med dette til søknadsfristen nærmer seg. Søknadsfristene er 15. august og 15. oktober kl. 12, dvs. at vi ikke behandler søknaden som kommer inn etter kl. 12.  
  
Videre gjennomgikk vi søknadsskjema i søknadsportalen som fylles ut av produsent, samt malen som skal fylles ut av den internasjonale distributøren. Lenke til malen finnes i søknadsveiledningen under *Viktige krav til søknad* og ligger også under *Dokumenter og maler* på våre nettsider. Det ble stilt spørsmål om det er mulig å søke på begge søknadsfrister, i august og i oktober med andre territorier på samme film. Dette er mulig så lenge det er innenfor maksimalt tilskudd 600.000 NOK for én film i alle land/territorier. Maksimalt tilskudd for én film per land/territorium er 250.000 NOK.

Vilkår om at MG må være utbetalt på søkertidspunktet. Da vi er klar over at det for noen er vanskelig å søke grunnet at siste del av MG utbetales ved premiere, vil vi presisere at ved å legge ved signert distribusjonsavtale der dette kommer frem, samt legge ved bekreftelse på at første delbetaling av MG er betalt, så kan dette godkjennes fra vår side.   
  
Det kom også opp spørsmål om det kvalifiserer for å søke hvis man jobber med en impact-distributør som har enkeltvisninger. Svaret på det er ja, så lenge det er en distributør med en MG bak. Det tilskuddet NFI kan gi må matches av lokal distributør, dvs. at tilskuddet ikke kan overstige 50% av distributørens godkjente budsjett. Når vi beregner distributørens godkjente budsjett, kan ikke finansiering fra andre tilskuddsgivere inngå som egenandel, for eksempel lokal importstøtte eller tilskudd fra Creative Europe.

Til slutt gjennomgikk vi sluttrapportering som fylles ut av produsent i portalen, samt malen som skal fylles ut av den internasjonale distributøren og består av distributørens evaluering av lansering og kampanje, samt regnskap. Lenke til malen finnes i søknadsveiledningen under *Vilkår for utbetaling og rapportering* og ligger også under *Dokumenter og maler* på våre nettsider.

Det er bare å ta kontakt med rådgiver lansering utland om dere har spørsmål om den nye tilskuddsordningen. Les søknadsveiledningen og søk tilskudd [her](https://www.nfi.no/sok-tilskudd/lansering-og-distribusjon/internasjonal-distribusjon).